高启
赠杨荥阳
嘉陵美山水，亦复富文彦。
杨君产其邦，材拔性高狷。
布衣走名都，早入艺林选。
客屈稷下谈，王邀邺中宴。
出门得名声，不假亲旧援。
匣剑未久埋，囊锥已先见。
吐词实瑰奇，读者心欲颤。
刀鸣斗夫勇，花妥笑女倩。
如观广场中，百戏张曼衍。
平生眼无人，遇我独相善。
陌头每并出，两骑无后先。
喜从兔园游，惭受狗监荐。
君歌我固服，我赋君亦羡。
堕筵吟帽乌，踏席舞裙茜。
醉中共笑语，往往杂谐谚。
有时出城西，山水恣攀践。
岩眠曙猿惊，涧饮夏莺啭。
吴宫妓去榭，萧寺僧开殿。
龙门剥阴苔，高什记题遍。
欢游正相酣，世事忽惊变。
朋俦半生死，一世如激电。
我棹返江浔，君车赴淮甸。
旋闻逐流人，居濠又移汴。
一身去何赍，空橐唯破砚。
危途晚行疲，欲进足如罥。
狼来树杪避，蝎走灯下见。
渡河自撑篙，水急船断纤。
及至秋已深，旧褐风裂片。
难寻高阳饮，空吊鄢陵战。
圣恩忽加怜，收拔佐山县。
卑曹敢云辞，执版谒府掾。
官庖尽炊藜，民赋半输绢。
低飞蓬蒿间，不异雉带箭。
有亲寓京师，年老阙供馔。
欲奉朝夕欢，去职胡敢擅。
晨上宰相书，得归遂微愿。
上堂具珍鲑，呼妇卖钗钏。
我时别君久，问讯愧无便。
空题忆君诗，细字书满卷。
今春被诏起，前史预编撰。
始来长干门，杨柳正飞燕。
逢君风尘余，不改旧颜面。
握手话苦辛，悲喜杂庆唁。
客中虽无钱，自写赊酒券。
邀来卧东阁，月出初锁院。
君言涉艰难，壮志今已倦。
回头悟前非，更名慕蘧瑗。
我闻棠谿金，不畏经百炼。
胡为暂失路，遽欲老贫贱。
吾皇奋神武，四海始安奠。
栈通谕夷文，驿走征士传。
时巡抗霓旌，肆觐冠星弁。
功成万瑞集，礼欲议封禅。
君才适时需，正若当暑扇。
手持照国珠，胸出补衮线。
便应上金銮，立对被天眷。
嗟余忝载笔，鼠璞难自衒。
幸兹际昌辰，魏阙宁不恋。
但忧误蒙恩，不称终冒谴。
秋风楚潮满，归舸帆欲转。
君若念故交，殷勤一相饯。